Retten i Odense så ikke med milde øjne på de narkoforbrydelser, som en litauer og en polak begik i 2018, da den afsagde dom i deres retssager torsdag morgen. Den ene skal 13 år i fængsel, den anden skal samme sted hen i syv år, og begge skal udvises, besluttede retten.

42-årige Nerijus Kuprysblev idømt fængsel i 13 år for blandt andet at have produceret 15,5 kilo amfetamin og at have gået med våben i det offentlige rum. Han er fra Litauen men boede i Veflinge i nærheden af Søndersø, da han blev anholdt. Han har nægtet sig skyldig og ankede straks dommen til landsretten.

38-årige Slawomir Jan Bilski fik en dom på syv års fængsel for salg og besiddelse af store mængder narkotika, blandt andet amfetamin, kokain og skunk. Han er polak, men har haft bopæl i Grindløse mellem Bogense og Otterup. Han har indrømmet nogle af anklagepunkterne, nægtet sig skyldig i andre og udbad sig betænkningstid med hensyn til en anke.

Begge blev kendt skyldige i alle anklagepunkter og blev udover fængselsstraffen også udvist fra Danmark. De er stadig i varetægtsfængsel.